open-index/open-wikipedia-markdown huggingface dataset:
Linja 19 (Pariisin metro)

**Paris Métro Ligne 19** (linja 19) on Pariisin metron suunniteltu linja, joka on suunniteltu viidenneksi linjaksi Grand Paris Express -projektissa. Sen suunnitelmat julkistettiin virallisesti 22. marraskuuta 2023, ja sen on tarkoitus yhdistää La Défensen liikekeskuksen länsipuolella sijaitseva Nanterre–La Folie Charles de Gaullen lentokentälle ja Triangle de Gonessen uudelle asuinalueelle.  Se palvelee Val-d'Oisen departementin asuinalueita, erityisesti Argenteuilia ja Garges-lès-Gonessea, joiden saavutettavuutta aiotaan parantaa metron avulla. Ensimmäisten tutkimusten mukaan linja on tarkoitus avata vuoteen 2040 mennessä.

## Linjaus
Grand Paris Expressin suunnittelun aikana Val-d'Oisen departementin viranomaiset esittivät kritiikkiä siitä, että rakennettavat uudet linjat palvelisivat aluetta huonosti. Île-de-Francen alueneuvoston puheenjohtaja Valérie Pécresse ilmoitti 3. huhtikuuta 2023, (kun Grand Paris Express -metrolinjojen rakentaminen oli jo käynnissä), että uusi linja 19 on tarkoitus lisätä Île-de-Francen alueen kaupunkikehityssuunnitelmaan Val d'Oisen departementin pyynnöstä.  Ensimmäiset harkittavat reitit olivat yhteydet Nanterresta Saint-Denisiin Argenteuilin kautta ja Nanterresta Cergyyn Argenteuilin kautta.

Île-de-Francen alue ja Val d'Oisen departementti ilmoittivat 22. marraskuuta 2023, että uusi linja yhdistäisi lopulta Nanterren Triangle de Gonesseen kehitettävälle alueelle, jossa se yhdistyisi Charles de Gaullen lentokentälle johtavaan linjaan 17.  Linja olisi 25–30 kilometriä pitkä ja palvelisi 9–11 asemaa valitusta reitistä riippuen. Se kulkisi pääosin maan alla ja olisi täysin automatisoitu.

## Rahoitus
Île-de-Francen alue ja Val d'Oisen departementti rahoittavat toteutettavuustutkimuksia 6 miljoonalla eurolla. Hankkeen rakennuskustannusten arvioidaan olevan 5–6 miljardia euroa. Valérie Pécressen mukaan Ranskan hallitus ei vastusta uuden linjan rakentamista.

## Lähteet
Alice Kinsella

**Alice Nicole Kinsella** (s. 13. maaliskuuta 2001 Basildon) on brittiläinen telinevoimistelija. Hän on joukkuekilpailun olympia- ja MM-mitalisti sekä puomin ja joukkuekilpailun Euroopan-mestari.

Kinsella saavutti junioreiden EM-kilpailuissa 2016 hopeaa joukkuekilpailussa, puomilla ja permannolla. Vuonna 2017 hän kilpaili ensi kertaa aikuisten arvokilpailuissa. Cluj-Napocan EM-kilpailuissa hän sijoittui moniottelussa kymmenenneksi. Montrealin MM-kilpailuissa hän vetäytyi nilkkavamman vuoksi moniottelun loppukilpailusta. Vuoden 2018 arvokilpailut eivät tuoneet loppukilpailupaikkoja. Szczecinin EM-kilpailuissa 2019 hän voitti puomilla kultaa sekä sijoittui permannolla seitsemänneksi ja moniottelussa 15:nneksi. Stuttgartin MM-kilpailuissa 2019 hän sijoittui joukkuekilpailussa ja moniottelussa 12:nneksi sekä oli puomin karsinnassa yhdestoista. Baselin EM-kilpailuissa 2021 Kinsella oli moniottelun karsinnassa yhdestoista ja permannon karsinnassa kahdestoista. Tokion kesäolympialaisissa 2021 hän saavutti pronssia joukkuekilpailussa. Henkilökohtaisten lajien karsinnoissa hän ei yltänyt 40 parhaan joukkoon. 

Kinsella saavutti Münchenin EM-kilpailuissa 2022 hopeaa joukkuekilpailussa ja moniottelussa sekä sijoittui nojapuilla kahdeksanneksi. Saman vuoden MM-kilpailuissa Liverpoolissa hän saavutti hopeaa joukkuekilpailussa ja sijoittui moniottelussa neljänneksi. Antalyan EM-kilpailuissa 2023 Kinsella voitti kultaa joukkuekilpailussa ja saavutti hopeaa permannolla. Antwerpenin MM-kilpailuissa 2023 Britannia oli joukkuekilpailun karsinnassa toinen mutta jäi loppukilpailussa kuudenneksi. Kinsella sijoittui moniottelussa seitsemänneksi ja permannolla kahdeksanneksi. Riminin EM-kilpailuissa 2024 Kinsella saavutti hopeaa joukkuekilpailussa ja pronssia moniottelussa. Pariisin kesäolympialaisissa 2024 Kinsella sijoittui joukkuekilpailussa neljänneksi. Hän selviytyi moniottelun loppukilpailuun niukasti karsinnan 28. sijallaan ja sijoittui lopulta 12:nneksi. Telinekohtaisissa karsinnoissa hän oli puomilla 22:s, permannolla 38:s ja nojapuilla 69:s.

## Lähteet
Markus Rooth

**Markus Rooth** (s. 22. joulukuuta 2001) on norjalainen kymmenottelija.

Rooth voitti vuoden 2024 kesäolympialaisissa kymmenottelun olympiakultaa Norjan ennätyspisteillä 8796. Hän on historian toiseksi nuorin kymmenottelun olympiavoittaja, edellään vain Bob Mathias joka voitti kymmenottelun olympiakultaa 17-vuotiaana vuoden 1948 kesäolympialaisissa. 

Rooth on myös urallaan voittanut alle 23-vuotiaiden Euroopan-mestaruuden vuoden 2023 kisoissa. Tuolloin hän keräsi 8608 pistettä.   Hän on myös vuoden 2021 kisojen pronssimitalisti 7967 pisteellä sekä alle 20-vuotiaiden EM-pronssimitalisti 2019. MM-kilpailuissa 2023 hän sijoittui kahdeksanneksi.

## Lähteet
Pohjalahden kansakoulu

**Pohjalahden kansakoulu** valmistui Pälkäneelle vuonna 1915 ja sen talousrakennus 1917. Koulun suunnitteli rakennusmestari Selim Laaksonen. Koulu lakkautettiin 1956. Rakennus on nykyisin yksityisomistuksessa.
Laitikkalan koulu

**Laitikkalan koulu** oli vuosina 1919–2014 Pälkäneen Laitikkalan kylässä toiminut peruskoulu. Laitikkalan kansakoulu rakennettiin vuosina 1892–1918 toimineen ja vuonna 1918 palaneen vanhan kansakoulun tilalle. Uuden koulurakennuksen suunnitteli arkkitehti Toivo Paatola, ja se valmistui vuonna 1919. Koulu avattiin samana vuonna hieman ennen joulua.

Tontilla sijaitsee päärakennuksen lisäksi saunarakennus ja kylmä talousrakennus. Päärakennukseen ja saunarakennukseen tehtiin vuonna 1989–1990 peruskorjaus, jonka aikana sähköverkko, putkisto ja vesikalusteet uusittiin.

Koululla toimi iltaisin ainakin 1940-luvulta lähtien erilaisia harrastusryhmiä ja muita kokoontumisia. Vuodesta 1968 lähtien myös Pälkäneen seudun kansalaisopiston Laitikkalan opintoryhmät kokoontuivat koululla iltaisin.

Vuonna 1973 Laitikkalan koulusta tuli peruskoulu.

2000-luvulla koulussa oli joka vuosi noin 30 oppilasta ja neljä henkilökunnan jäsentä. Vuonna 2010 Pälkäneen sivistyslautakunta ehdotti koulun sulkemista. Saman vuoden keväänä Pälkäneen kunnanvaltuusto päätti kuitenkin säilyttää koulun. Marraskuussa 2013 kunnanvaltuusto päätti lopulta lakkauttaa koulun. Koulu suljettiin vuonna 2014 kevätlukukauden päätyttyä. 

Hämeen Partiosäätiö osti koulun elokuussa 2014, ja vuonna 2015 rakennuksia alettiin remontoida kurssi- ja leirikeskuksen tarpeita varten. Remontin aikana saunarakennus ja päärakennuksen sisätilat uusittiin ja nykyaikaistettiin. Päärakennuksen ulkoasu on säilynyt alkuperäisessä muodossaan. Partiolaiset saivat tilat kokonaan käyttöönsä alkuvuodesta 2016. Remontin valmistumisesta lähtien tiloja on käytetty aktiivisesti partiotoiminnassa ja vuokrattu ulkopuolisille muita tapahtumia varten.

## Lähteet
Hemmo Murto-Unkila

**Hemmo Murto-Unkila** (s. 26. huhtikuuta 1967 Kotka) on suomalainen kauhua ja scifiä kirjoittava kirjailija.

Murto-Unkila on lisäksi kirjoittanut pakinoita ja toimittanut tietokirjan ”Sata vuotta moottoriurheilua”. 

## Teokset

* *Sälekaihtimien sulkijat* Varjokustannus (2018)
* *Hudd-sedän suolasirotin* Arktinen Banaani (2022)
Gregoria Mariska Tunjung

**Gregoria Mariska Tunjung** (11. elokuuta 1999 Wonogiri) on indonesialainen sulkapalloilija ja olympiamitalisti.

Ginting saavutti olympiapronssia Pariisissa 2024, kun kaksinpelissä hän sai pronssiottelussa luovutusvoiton Espanjan Carolina Marinilta.

## Lähteet
Vuolijoen kansakoulu

**Vuolijoen kansakoulu** oli vuosina 1925–1966 Pälkäneellä toiminut kansakoulu. Vuonna 1925 valmistuneen koulurakennuksen suunnitteli rakennusmestari Julius Lehtonen. Koulu lakkautettiin 1966. Nykyisin se on yksityisessä omistuksessa asuinkäyttöön muutettuna.

## Lähteet
Emil Stenberg (ravintoloitsija)

**Anders Emil Stenberg** (11. heinäkuuta 1873 Pohja – 7. huhtikuuta 1938 Helsinki) oli suomalainen ravintoloitsija ja helsinkiläisen Salve-merimiesravintolan perustaja.

Emil Stenberg muutti jo nuorena Fiskarsista Helsinkiin ja kouluttautui sähköalalle. Hän oli jonkin aikaa Ab Gottfrid Strömbergin palveluksessa sähköasentajana ja kaupunginvoudin apulaisena. Stenberg otti sitten hoitoonsa Arbetets Vänner-yhdistyksen ravintolan, myöhemmin hän hoiti Svensk Samlingin kahvilatoimintaa, Helsingfors Segelklubbin ravintolaa sekä Hietalahdessa kahvila-ravintola Salvea. Stenberg alkoi jo 1897 pitää Hietalahdessa kioskia, josta myytiin merimiehille ja telakkatyöläisille ruokaa ja tupakkaa ja itse ravintola perustettiin vuonna 1927, kun Hietalahdentorin ja rannan kulmaan valmistui uusi, suuri asuintalo. Ravintola sijaitsi talon alakerrassa ja myös Stenbergin perhe asui samassa talossa.

Stenberg oli mukana Arbetets vänner-pääyhdistyksen sekä Sörnäisten Arbetets Vänner i Sörnäs-yhdistyksen toiminnassa sekä yhdistysten hallituksissa että juhlakomiteoissa ja myötävaikutti yhdistysten talouden vahvistamiseen. Hän oli Ruotsalaisen kansanpuolueen paikallisyhdistyksen hallituksen jäsenenä ja Helsingin kaupunginvaltuuston jäsenenä. Stenberg oli mukana evankelisessa nuorisokuorossa, Arbetets vänner-yhdistyksen laulukuorossa ja vapaaehtoisen palokunnan laulukuorossa. Stenberg kuului myös vapaaehtoisen palokunnan vartiokomppaniaan.

Emil Stenberg oli naimisissa helsinkiläisen Emilia Sofia Lindströmin kanssa ja heidän perheessään oli viisi lasta.

## Lähteet
Thierry Casasnovas

**Thierry Casasnovas** (s. 1974) on ranskalainen tubettaja. Hän kannattaa elävästä ravinnosta koostuvaa ruokavaliota ja luontaishoitoja. Hän on omaksunut ajatteluunsa vaikutteita Guy-Claude Burgerilta, joka tunnetaan kiistellyistä väitteistä elävän ravinnon parantavista vaikutuksista.

Casasnovasilla on leipurin koulutus. Hän sai Youtube-kanavalleen jopa 596&nbsp;000 seuraajaa. Casasnovasista tuli keskeinen vaikuttaja ”ei-konventionaalisen lääketieteen” piireissä. Hän on kannattanut ruokavalioon perustuvia hoitoja myös vaikeiden sairauksien kohdalla. Casasnovas kannattaa hedelmämehujen hyödyntämistä syövän hoidossa ja pitää kemoterapian vaikutuksia vain vahingoittavina. Hän on kertonut suunnanneensa tiedotuksensa henkilöille, jotka haluavat omaksua luonnonmukaisemman lähestymistavan terveysasioihin. Casasnovas pitää AIDS:ia huijauksena ja tekaistuna ongelmana, jolla oikeutetaan tarpeettomat elinikäiset hoidot.

Casasnovasia käsiteltiin maaliskuussa 2021 France 5:lla dokumentissa *La fabrique du mensonge, fake news sur ordonnance*. Siinä kerrottiin hänen suosiostaan osana laajempaa ilmiötä, jossa salaliittoteoreettisiksi väitetyt ajatukset olivat yleistyneet koronapandemian alettua. Dokumentissa väitettiin terveysaiheisten valeuutisten olleen verkon yleisimpiä valeuutisia. 10. maaliskuuta 2023 Ranskassa aloitettiin rikostutkinta Casasnovasia vastaan. Tutkinta koski muun muassa luvatonta lääketieteen ja farmasian harjoittamista, hämääviä kaupallisia käytäntöjä ja rahanpesua. Casasnovasilta estettiin terveyskurssien pitäminen. Hän koki tulleensa asetetuksi julkiseksi viholliseksi, vaikka hän kertoi haluavansa yksinkertaisesti edistää terveydellisiä periaatteita, jotka olivat toimineet myös hänen omalla kohdallaan.

## Lähteet
Nurmeksen helluntaiseurakunta

**Nurmeksen helluntaiseurakunta** on Nurmeksessa toimiva helluntaiseurakunta. Seurakunta on perustettu vuonna 1952. Seurakunnan toimitilat sijaitsevat Nurmeksen keskustassa Kaarlonkadulla. Lisäksi seurakunta pitää yllä rukouspiiriä Valtimossa. Seurakuntaan kuului vuonna 2022 noin 70 jäsentä. Helluntaiseurakunta toimii pääasiassa vapaaehtoisvoimin.

Seurakunnan toimintaan jumalanpalvelukset, rukouskokoukset, opetuskokoukset, teetupatyö sekä lähetystyö yhdessä Pohjois-Karjalan helluntaiseurakuntien kanssa Japanissa ja Kiinassa. Seurakunnan oma kohde on Venäjän Karjala. Omassa seurakunnassa on tavoitteena kehittää lapsi- ja nuorisotyötä.

## Historia
Helluntailaisuus saapui Nurmekseen Kuopion helluntaiseurakunnassa toimineen Paavo Riekkisen ja muutamien muiden välityksellä. Alkuaikoina kokoontumisia pidettiin Hanna Mujeen kotona. Nurmeksen helluntaiseurakunta syntyi kesäkuussa 1952, jolloin perustettiin Nurmeksen rukoushuoneyhdistys Betania ry. Seurakuntaa oli perustamassa 16 henkilöä. Nurmeksen helluntaiseurakunta on Pohjois-Karjalan toiseksi vanhin Juuan helluntaiseurakunnan jälkeen. Suurimmillaan seurakunnan jäsenmäärä oli 2000-luvun taitteessa.

## Toimitilat
Seurakunta kokoontui alkuvuosinaan kodeissa. Vuonna 1998 seurakunta on toiminut nykyisissä tiloissaan Kaarlonkadulla, joka on entinen elokuvatetteri. Remontin yhteydessä elokuvasalista remontoitiin Katutemppeli ja alakerrassa on teetupa. Seurakunta omistaa osan kiinteistöstä.

## Katso myös
* Luettelo Suomen helluntaiseurakunnista
* Helluntaiherätys Suomessa

## Lähteet
Es (sävel)

**Es** eli E♭ on solfeesin 4. puolisävelaskel. Se on alennettu E, eli se sijaitsee D:n ja E:n välissä. Se on näin enharmoninen Disin kanssa.

## Skaalat

### Tavallisia E♭:stä alkavia skaaloja
* E♭-duuri: E♭ F G A♭ B♭ C D E♭
* E♭-molli: E♭ F G♭ A♭ B♭ C♭ D♭ E♭
* E♭ harmoninen molli: E♭ F G♭ A♭ B♭ C♭ D E♭
* E♭ melodinen molli (nouseva): E♭ F G♭ A♭ B♭ C D E♭
* E♭ melodinen molli (laskeva): E♭ D♭ C♭ B♭ A♭ G♭ F E♭
* E♭ itämainen molli: E♭ F G♭ A B♭ C♭ D E♭
Ruptly

**Ruptly** on Berliinissä toimiva videouutistoimisto, joka kuuluu Venäjän kansainväliseen tiedotusvälineiden verkostoon. Se toimii RT:n alaisuudessa.

Ruptly on perustettu vuonna 2013. Vuonna 2017 Venäjä syytti Emmanuel Macronin presidentinvaalikampanjaa Ranskassa venäläisten tiedotusvälineiden syrjimisestä, koska muun muassa Ruptlylta oli evätty pääsy kampanjatilaisuuksiin. Vuonna 2021 RT ilmoitti Ruptlyn nousseen Youtubessa tavoittavuudeltaan maailman suurimmaksi uutistoimistoksi. Katsojia oli vuonna 2020 ollut sen lähetyksillä 429 miljoonaa. Euroopan unioni loi painetta Youtuben suuntaan, ja Google tilapäisesti esti Ruptlyn pääsyn palveluun.

Monia Ruptlyn työntekijöitä lähti sen palveluksesta Ukrainan täysimittaisen sodan alettua helmikuussa 2022. Sotaa oli esimerkiksi kehotettu käsittelemään ”erikoisoperaationa”. Kesäkuussa 2023 *[[Tagesspiegel]]* uutisoi Ruptlyn jatkaneen toimintaansa Berliinissä Euroopan unionin asettamista pakotteista huolimatta. Jotkut Saksan kristillisdemokraattisen unionin ja Vapaan demokraattisen puolueen poliitikot vaativat tiukempaa puuttumista Ruptlyn toimintaan. Liittopäiväedustaja Ottilie Klein piti tätä välttämättömänä, mikäli työ disinformaatiota vastaan otetaan vakavasti. Liittopäiväedustaja Renata Alt viittasi venäläiseen propagandaan, joka hänen mukaansa vaaransi demokratian.

## Lähteet
Wes Moore

**Westley Watende Omari Moore** (s. 15. lokakuuta 1978) on yhdysvaltalainen demokraattipoliitikko, liikemies ja kirjailija, joka on toiminut Marylandin 63. kuvernöörinä vuodesta 2023 lähtien. Moore on ensimmäinen Marylandin kuvernööriksi valittu tummaihoinen henkilö ja samalla kolmas tummaihoinen kuvernööriksi valittu Yhdysvaltojen historiassa.

## Lähteet
Ces (sävel)

**Ces** eli C♭ on solfeesin 12. puolisävelaskel. Se on alennettu C eli se soi puoliaskelen alempaa kuin C. Koska C:stä puolisävelaskelen alapuolella on myös H, Ces on enharmoninen H:n kanssa. Ces on myös Fesin ohella toinen niistä alennetuista sävelistä, jotka soitetaan valkoiselta koskettimelta.

## Skaalat

Cesistä alkavat muun muassa seuraavat asteikot:

* C♭-duuri: C♭ D♭ E♭ F♭ G♭ A♭ B♭ C♭
* C♭-molli: C♭ D♭ E♭♭ F♭ G♭ A♭♭ B♭♭ C♭
* C♭ harmoninen molli: C♭ D♭ E♭♭ F♭ G♭ A♭♭ B♭ C♭
* C♭ melodinen molli (nouseva): C♭ D♭ E♭♭ F♭ G♭ A♭ B♭ C♭
* C♭ melodinen molli (laskeva): C♭ B♭♭ A♭♭ G♭ F♭ E♭♭ D♭ C♭

Näistä asteikoista Ces-duuri on ainoa asteikko, jota käytetään joskus, koska siinä ei ole ainuttakaan kaksoisalennettua säveltä vaan pelkästään kertaalleen alennettuja. Kuitenkin se on harvinainen varsinkin teosten pääsävellajina, ja sen asemasta käytetään usein enharmonista H-duuria. Ces-mollia eri muunnelmineen, joissa esiintyy kaksinkertaisesti alennettuja säveliä, ei käytännössä juuri esiinny, vaan ne korvataan lähes aina niiden kanssa enharmonisella h-mollilla.
Kalajoen helluntaiseurakunta

**Kalajoen helluntaiseurakunta** on Kalajoella toimiva helluntaiseurakunta. Seurakunta on perustettu vuonna 1989. Seurakunnan toimitilat sijaitsevat Kalajoen keskustassa Kuusitiellä. 

Seurakunnan toiminta alkoi rukouspiirinä 1970-luvulla. Seurakunnan perustoiminta muodostuu viikoittain järjestettävistä ylistyksen illoista, rukousilloista sekä ehtoolliskokouksista. Sielunhoitopuhelin päivystää kerran viikossa. Seurakunta tekee myös lähetystyötä Venäjällä.

Kalajoen helluntaiseurakunnan rukoushuone on nimeltään Risteystemppeli. Rukoushuone valmistui toukokuussa 2021.

Seurakunnan tilaisuuksia lähetetään muun muassa TV7:n televisio- ja verkkokanavilla.

## Katso myös
* Luettelo Suomen helluntaiseurakunnista
* Helluntaiherätys Suomessa

## Lähteet
Muhoksen helluntaiseurakunta

**Muhoksen helluntaiseurakunta** on Muhoksella toimiva helluntaiseurakunta. Seurakunta on perustettu vuonna 1991. Seurakunnan toimitilat sijaitsevat Muhoksen keskustassa Veturitiellä. 

Seurakunnan toimintaan kuuluu jumalanpalvelukset, sairaalahartaudet, lähetystyö ja kirpputori. Seurakunta tukee lähetystyötä Fida Internationalin ja Karjala Missio ry:n kautta.

## Historia
Helluntaiherätyksen toiminta alkoi Muhoksella 1930-luvulla. Muhoksen helluntalaiset aloittivat toimintansa Oulun helluntaiseurakunnan rukouspiirinä. Seurakunnan rukoushuoneen rakentaminen aloitettiin vuonna 1985 ja rukoushuone vihittiin käyttöön 6. heinäkuuta 1986. Seurakunta järjestäytyi itsenäiseksi seurakunnaksi 29. syyskuuta 1991. Vaalan helluntaiseurakunta itsenäistyi Muhoksen alaisesta rukouspiiristä omaksi seurakunnakseen vuonna 2001.

## Rukoushuone
Muhoksen helluntaiseurakunnan rukoushuoneen on suunnitelut arkkitehti Martti Torvikoski. Rukoushuoneen pinta-ala on 440 neliömetriä. Kokoussalissa on istumapaikat 170 hengelle. Lisäksi rakennukseen kuuluu ruokailu- ja kerhotilat, toimistotilat sekä asunto. Rukoushuone on rakennettu pääosin talkootyönä. Rakentamiseen tarvittava puutavara saatiin pääosin lahjotuksina.

## Katso myös
* Luettelo Suomen helluntaiseurakunnista
* Helluntaiherätys Suomessa

## Lähteet
Scottie Scheffler

**Scott Alexander "Scottie" Scheffler** (s. 21. kesäkuuta 1996 Ridgewood) on yhdysvaltalainen golfaaja. Hän on voittanut Masters-turnauksen vuosina 2022 ja 2024, PGA Championshipin ja Britannian avoimen turnauksen vuonna 2025 sekä olympiakultaa Pariisin kesäolympialaisissa 2024. Hän on voittanut PGA-kiertueella 20 kilpailua, joista seitsemän kaudella 2024 ja kuusi kaudella 2025. Scheffler nousi maailmanlistan ykköseksi ensimmäisen kerran maaliskuussa 2022.

## Lähteet
Haapajärven helluntaiseurakunta

**Haapajärven helluntaiseurakunta** on Haapajärvellä toimiva helluntaiseurakunta. Seurakunta on perustettu vuonna 1986. Seurakunnan toimitilat sijaitsevat Haapajärven keskustassa Vitikantiellä. 

Seurakunnan toimintaan kuuluu viikottaisen sunnuntaitilaisuuden lisäksi pyhäkoulu. Kaksi kertaa kuukaudessa kokoontuu englanninkielinen raamattupiiri. Kerran kuukaudessa on katulähetystoimintaa sekä nuorisokahvilatoimintaa.

## Historia
Haapajärvellä on pitkään vaikuttanut luterilaisen kirkon herännäinen ja lestadiolainen herätysliike. Vapaakirkon toiminta alkoi Haapajärvellä sotien jälkeisinä vuosikymmeninä. Naapuripitäjien Pyhäjärven ja Nivalan helluntaiseurakuntien kautta Haapajärvellä on pdietty teltta- ja tupakokouksia. Helluntaiherätys vakiintui Haapajärvellä 1980-luvun vaihteessa, jolloin tilaisuuksia pidettiin Viikilässä. Seurakunnan toiminta alkoi Pyhäjärven helluntaiseurakunnan rukouspiirinä. Vuonna 1984 seurakunta hankki kiinteistön Kauppakadun varrella.

Vuonna 1987 seurakunta järjestäytyi itsenäiseksi seurakunnaksi. Haapajärven helluntaiseurakunnan ensimmäisenä saarnaajana toimi Väinö Viikilä. Seurakunta on järjestänyt muun muassa telttakokouksia, hartaushetkiä, gospel-kahviloita sekä tukenut lähetystyötä. Vuonna 2015 alkoi hanke uuden rukoushuoneen hankkimiseksi. Seurakunta osti liikekiinteistön vuonna 2015 ja remontoi siihen kokous tilat kesän ja syksyn aikana. Uusi rukoushuone vihittiin käyttöön 10. tammikuuta 2016.

## Katso myös
* Luettelo Suomen helluntaiseurakunnista
* Helluntaiherätys Suomessa

## Lähteet
B (sävel)

**B** eli B♭ on solfeesin 11. puolisävelaskel. Se on alennettu H eli se sijaitsee A:n ja H:n välissä, joten se ja Ais ovat enharmonisia.

Varsinkin populaarimusiikin puolella, jossa on yhä yleistyvämmin käytössä englantilainen sävelten nimeämistyyli, ”B:llä” viitataan H:hon, ja B:stä käytetään nimeä *Bb* (voidaan lukea [beebee]). Kuitenkin suomalaisen taidemusiikin puolella, jossa on yhä yleisesti perinteisesti käytössä ollut saksalainen nimeämisäkäytäntö, samainen Bb tarkoittaa lähtökohtaisesti kaksoisalennettua H:ta, josta rytmimusiikin puolella käytetään yleensä nimeä ”Beses”. 

Sointumerkeissä B-pohjaisissa soinnuissa kirjoitetaan lähes poikkeuksetta B♭ niin, että siinä on mukana alennusmerkki. Pelkkä B-kirjain ilman alennusmerkkiä viittaa yleensä H-pohjaisiin sointuihin. Tämä johtunee siitä, että reaalisointumerkkejä käytetään lähes yksinomaan populaarimusiikin puolella. Joskin joskus käytetään sointumerkkejä B♭ ja H niin, että pelkkää B:tä ei selvyyden vuoksi käytetä ollenkaan. 

## Skaalat

### Tavallisia B♭:stä alkavia skaaloja
* B♭-duuri: B♭ C D E♭ F G A B♭
* B♭-molli: B♭ C D♭ E♭ F G♭ A♭ B♭
* B♭ harmoninen molli: B♭ C D♭ E♭ F G♭ A B♭
* B♭ melodinen molli (nouseva): B♭ C D♭ E♭ F G A B♭
* B♭ melodinen molli (laskeva): B♭ A♭ G♭ F E♭ D♭ C B♭

## Lähteet
Yleisurheilu kesäolympialaisissa 2024 – naisten kolmiloikka

**Naisten kolmiloikka [[Kesäolympialaiset 2024|Pariisin 2024 kesäolympialaisissa]]** kilpailtiin 2. ja 3. elokuuta 2024 Stade de Francella Pariisissa. Kilpailuun osallistui 31 urheilijaa 22 maasta, joista 12 pääsi loppukilpailuun.

Kilpailun voitti Dominican Thea LaFond uudella maansa ennätystuloksella 15,02. Kultamitali oli Dominican historian ensimmäinen olympiamitali. Toiseksi tuli Jamaikan Shanieka Ricketts ja kolmanneksi Yhdysvaltain Jasmine Moore.

## Tapahtumat
Kilpailuun lähdettiin epätavallisista ennakkoasetelmista, sillä kaikki ulkoratojen MM- ja olympiakullat vuodesta 2017 eteenpäin voittanut Kuuban Yulimar Rojas ei kyennyt osallistumaan Pariisin olympialaisiin akillesjänteen vamman vuoksi. Kolmiloikan karsintakilpailu järjestettiin Stade de Francella 2. elokuuta alkaen kello 18.15 paikallista aikaa. Karsinta hypättiin kahdessa ryhmässä, jotka molemmat aloittivat samaan aikaan. Finaaliin pääsivät kaikki karsintarajan 14,35 ylittäneet tai 12 parasta tulosta tehnyttä urheilijaa, mikäli alle 12 hyppäsi yli karsintarajan. Kaikkiaan seitsemän urheilijaa ylitti karsintarajan, heidän joukossaan LaFond, Ricketts ja Moore. Viimeisenä jatkoon pääsi Ranskan Ilionis Guillaume tuloksella 14,05. Suomen edustaja Senni Salminen ei kyennyt kilpailemaan karsinnassa loukattuaan takareitensä viimeisessä verryttelyhypyssään, mikä päätti hänen kautensa.

Loppukilpailu käytiin seuraavana päivänä, 3. elokuuta, alkaen kello 20.19. Toisin kuin kahtena edellisenä päivänä, jolloin sää oli ollut lämmin, kilpailu käytiin vesisateessa. Kilpailun kärkeen nousi ensimmäisen kierroksen alkupuolella Espanjan Ana Peleteiro-Compaore tuloksella 14,55, mutta hänet ohittivat kierroksen lopulla ensin Ricketts (14,61) ja sitten Kuuban Leyanis Pérez (14,62). LaFond, jonka hallussa oli ennen kilpailua kauden kärkitulos 15,01, hyppäsi toisella kierroksella lopulta voittotulokseksi jääneen 15,02. Hänen taakseen nousivat Ricketts (14,87) ja Moore (14,67), jotka myös hyppäsivät parhaat tuloksensa juuri toisella kierroksella. Sen jälkeen tuloksissa ei tapahtunut suuria muutoksia ennen kuin Kuuban Liadagmis Povea nousi viidennen kierroksen hypyllään neljänneksi tuloksella 14,64. Viimeisellä kierroksella sijoitukset eivät enää muuttuneet, ja kilpailun kärkikolmikoksi jäivät LaFond, Ricketts ja Moore. Ukrainan MM-hopeamitalisti Maryna Beh’-Romantšuk sai vain yhden mitatun hypyn, jäi sijalle 11 eikä päässyt mukaan kolmelle viimeiselle kierrokselle.

LaFond arveli kilpailun jälkeen sateen auttaneen häntä voittamaan, sillä se alkoi voimistua juuri hänen toisen kierroksen hyppynsä jälkeen, mikä hankaloitti olosuhteita muille.

## Tulokset
### Karsinta

Selite: Q – jatkoon (karsintarajan ylitys), q – jatkoon (tulos 12 parhaan joukossa), PB – oma ennätys, SB – kauden paras

### Loppukilpailu

Selite: NR – maan ennätys, PB – oma ennätys, SB – kauden paras

## Lähteet
Oblique Seville

**Oblique Seville** (s. 16. maaliskuuta 2001) on jamaikalainen pikajuoksija ja 100 metrin juoksun maailmanmestari.

Tokion olympialaisissa 2021 Seville selviytyi 100 metrillä välieriin. Jamaikan neljänneksi sijoittuneessa pikaviestijoukkueessa hän juoksi ankkuriosuuden. Eugenen MM-kilpailuissa 2022 hän sijoittui sadalla metrillä neljänneksi ajalla 9,97 ja juoksi myös neljänneksi sijoittuneessa Jamaikan pikaviestijoukkueessa. Budapestin MM-kilpailuissa 2023 hän sijoittui sadalla metrillä neljänneksi ajalla 9,88 ja juoksi kolmanneksi sijoittuneessa Jamaikan pikaviestijoukkueessa.

Pariisin olympialaisissa 2024 Seville juoksi 100 metrin välierien toiseksi nopeimman ajan 9,81. Loppukilpailussa hän sijoittui kahdeksanneksi ajalla 9,91.

Tokion MM-kilpailuissa 2025 Seville voitti 100 metrillä kultaa ajalla 9,77.

## Henkilökohtaiset ennätykset
* 60 m: 6,42 (2023)
* 100 m: 9,77 (2025)
* 200 m: 20,13 (2025)

## Lähteet
Gustave Samazeuilh

**Gustave Samazeuilh** (2. kesäkuuta 1877 Bordeaux – 4. elokuuta 1967) oli ranskalainen säveltäjä ja musiikkikriitikko.

Samazeuilh sai opetusta Ernest Chaussonilta tämän kuolemaan saakka. Tämän jälkeen hän opiskeli Schola Cantorum de Parisissa, jossa häntä opettivat Vincent d’Indy ja Paul Dukas. Samazeuilh oli merkittävä aikansa musiikillisen elämän kronikoitsija. Hän oli yksi varhaisimmista Olivier Messiaenin työn tukijoista.

Samazeuilh sävelsi pianoteoksia ja teki paljon transkriptioita sekä soolopianolle että pianolle nelikätisesti soitettaviksi. Hän sai vaikutteita muun muassa Claude Debussylta. Hän sävelsi myös jonkin verran kamarimusiikkiteoksia.

## Lähteet

## Aiheesta muualla
* IMSLP: nuotteja
Wilhelm Schreck

**Fredrik Wilhelm Schreck** (12. huhtikuuta 1913 Turku – 30. marraskuuta 1976 Helsinki) oli suomalainen diplomaatti, joka työskenteli Suomen ulkoasiainhallinnossa muun muassa Kiinassa, Tanskassa, Bulgariassa ja Sveitsissä sekä uransa lopulla suurlähettiläänä ensin Intian New Delhissä 1968–1974 ja lopuksi syksystä 1974 Turkin Ankarassa.

Turkulaissyntyinen Schreck tuli ylioppilaaksi 1931 Helsingin suomalaisesta normaalilyseosta ja valmistui filosofian maisteriksi vuonna 1936. Ulkoasiainhallinnon palvelukseen hän tuli 1939. Hän palveli ensin avustajana Helsingissä ja Kööpenhaminan-lähetystössä 1933–1944, kunnes hänet nimitettiin vuonna 1945 jaostosihteeriksi ulkoasiainministeriöön. Vuosina 1947—1952 hän toimi lähetystösihteerinä Bernissä ja sitten jaostosihteerinä ulkoasiainministeriössä. Vuonna 1954 hänet nimitettiin I luokan lähetystösihteeriksi Suomen Pekingin-suurlähetystöön, mistä hän vuonna 1956 siirtyi Ankaraan. Ulkoasiainministerion jaostopäälliköksi hänet nimitettiin vuonna 1959 sekä apulaisosastopäälliköksi vuonna 1961. Hän toimi suurlähettiläänä Sofiassa 1964–1968 ja New Delhissä 1968–1974, jolloin hän hoiti samaa tehtävää myös Rangoonissa, Colombossa, Jakartassa, Bangkokissa, Dhakassa ja Singaporessa. Hänen viimeiseksi asemapaikakseen jäi Ankara, jossa hän palveli kuolemaansa saakka.

Schreckin puoliso oli tanskalainen Annamarie o.s. Cleemann. Heidän tyttärensä on kirjailija ja tutkija Merete Mazzarella.

## Lähteet
Morgan Bolding

**Morgan Bolding** (s. 13. toukokuuta 1995) on brittiläinen soutaja. Hän on kahdeksikon olympiavoittaja, kaksinkertainen maailmanmestari ja kolminkertainen Euroopan-mestari.

Bolding saavutti alle 23-vuotiaiden MM-kilpailuissa kahdeksikossa pronssia vuonna 2017. Hän kilpaili perämiehettömässä kaksikossa MM-kilpailuissa 2019 ja EM-kilpailuissa 2021 mutta ei yltänyt A-finaaliin. Vuonna 2022 hän palasi kahdeksikkoon, jossa hän on voittanut Euroopan-mestaruuden vuosina 2022, 2023 ja 2024, maailmanmestaruuden vuosina 2022 ja 2023 sekä olympiakultaa vuonna 2024 Pariisin kesäolympialaisissa 1,04 sekunnin erolla hopealle sijoittuneeseen Alankomaiden venekuntaan.

## Lähteet
Ulkoasioiden kunniamitali

**Ulkoasioiden kunniamitali** () on ranskalainen kunnianosoitus. Se perustettiin vuonna 1816 ja alukaajn sillä palkittiin ranskalaisia, jotka olivat tehneet merkittäviä ansioita ulkomailla.

Mitalia voidaan myöntää sekä siviileille että sotilaille poikkeuksellisista ansioista. Saajan tarvitse olla Ranskan kansalainen. Mitalia myönnetään kolmessa luokassa. Siviilit voivat saada ylennyksen pronssimitalista hopeiseen väh. 8 vuoden ja hopeisesta kultaiseen väh. 7 vuoden kuluttua. Sotilaiden keskuudessa mitaliluokka määräytyy sotilasarvon mukaan: pronssimitali miehistölle, hopeamitali aliupseeristolle ja kultamitali upseeristolle. Sotilaille mitalia myönnetään myös mikkojen kera. Mitali voidaan myöntää myös postuumisti.

Mitalin nauha on sama luokasta huolimatta:

*  mitalin nauha

## Lähteet
Thomas Digby

**Thomas Digby** (s. 23. heinäkuuta 1998) on brittiläinen soutaja. Hän on kahdeksikon olympiavoittaja, kaksinkertainen maailmanmestari ja kolminkertainen Euroopan-mestari.

Digby saavutti juniorien MM-kilpailuissa hopeaa perämiehellisessä nelosessa vuonna 2014 ja perämiehettömässä nelosessa vuonna 2015. Hän saavutti alle 23-vuotiaiden MM-kilpailuissa hopeaa perämiehettömässä nelosessa vuonna 2017 ja kahdeksikossa vuonna 2018 sekä voitti kultaa perämiehettömässä nelosessa vuonna 2019. Hän on kilpaillut yleisen sarjan arvokilpailuissa kahdeksikossa, jossa hän on voittanut Euroopan-mestaruuden vuosina 2022, 2023 ja 2024, maailmanmestaruuden vuosina 2022 ja 2023 sekä olympiakultaa vuonna 2024 Pariisin kesäolympialaisissa 1,04 sekunnin erolla hopealle sijoittuneeseen Alankomaiden venekuntaan.

## Lähteet
Olivier Chauzu

**Olivier Chauzu** (s. 18. joulukuuta 1963 Libourne) on ranskalais-espanjalainen pianisti.

Chauzu opiskeli Bordeaux’n ja Pariisin konservatorioissa. Jälkimmäisessä hän sai ensimmäiset palkinnot pianonsoitossa ja kamarimusiikissa. Chauzu suoritti täydentäviä opintoja Banff Centressä Kanadassa. Hänen opettajiensa joukossa olivat Gabriel Tacchino, Théodore Paraskivesco, Jean-Claude Pennetier, Christian Ivaldi, György Sebők, Paul Badura-Skoda ja Anton Kuerti. Lisäksi Chauzu väitteli tohtoriksi espanjankielisessä kirjallisuudessa Paun ja Adourin alueen yliopistosta.

Chauzu palkittiin vuonna 1989 Barcelonan kansainvälisessä Maria Canals -musiikkikilpailussa. Seuraana vuonna hänelle myönnettiin Prix Claude Debussy. Chauzu sai Diapason d’Or -palkinnon Isaac Albénizin *[[Iberia (musiikkiteos)|Iberian]]* levytyksestä. Hänelle myönnettiin Choc Classica Gustave Samazeuilhin kokonaispianotuotannon levytyksestä. Lisäksi Chauzu on äänittänyt muun muassa Paul Dukasin kokonaispianotuotannon.

## Lähteet
Harry Brightmore

**Harry Brightmore** (s. 1. heinäkuuta 1994) on brittiläinen soudun perämies. Hän on kahdeksikon olympiavoittaja, kaksinkertainen maailmanmestari ja kaksinkertainen Euroopan-mestari.

Brightmore kilpaili alle 23-vuotiaiden MM-kilpailuissa vuosina 2014–2016 mutta ei yltänyt mitaleille. Hän kilpaili yleisen sarjan MM-kilpailuissa ensimmäisen kerran vuonna 2017, jolloin hän sijoittui perämiehellisessä kaksikossa neljänneksi. Vuodesta 2022 hän on kilpaillut arvokilpailuissa kahdeksikossa, jossa hän on voittanut Euroopan-mestaruuden vuosina 2022 ja 2024, maailmanmestaruuden vuosina 2022 ja 2023 sekä olympiakultaa vuonna 2024 Pariisin kesäolympialaisissa 1,04 sekunnin erolla hopealle sijoittuneeseen Alankomaiden venekuntaan.

## Lähteet
Kunnialegioonan museo

**Kunnialegioonan museo**, virallisesti **Kansallinen kunnialegioonan ja ritarikuntien museo** (), on Pariisissa sijaitseva museo, jonka osoite on 2, rue de la Légion d'honneur, F-75007 Paris. Museo on perustettu vuonna 1925 ja se sijaitsee vuonna 1788 valmistuneessa ns. Salmin talossa (), jonka rakennutti Salm-Kyrburgin ruhtinaan Fredrik III.

Museon kokoelmat käsittelevät niin ranskalaisten kuin ulkomaalaistenkin ritarikuntia ja muita kunnianosoituksia sekä näiden historiaa. Kokoelmiin kuuluu yli 5000 artikkelia. Suomalaisia ritarikuntia museossa edustavat valkoisen ruusun ja Suomen leijonan ritarikunnat, joiden tunnuksia lahjoitettiin museolle huhtikuussa 2013. Ulkomaalaisia kunniamerkkejä on esillä yli 400 ja ne ovat peräisin 122 eri maasta.

Museo on auki keskiviikosta sunnuntaihin eikä peri pääsymaksua yksittäisiltä kävijöiltä; väh. 25 hengen ryhmältä pääsymaksu on 175 €.

## Lähteet
Maahanmuuton historian museo

**Maahanmuuton historian museo** () on pariisilainen museo. Se avattiin vuonna 2007 ja aloite museosta tuli Ranskan silloiselta presidentiltä Jacques Chiracilta. Museon avajaiset kuitenkin viivästyivät, koska Nicolas Sarkozy kieltäytyi avaamasta sitä. Sarkozyn seuraaja, François Hollande avasi museon lopulta vuonna joulukuussa 2014.

Museo keskittyy Ranskaan saapuneiden maahanmuuttajien saavutuksiin ja panostuksiin mm. taiteen saralla. Siellä on mm. näytillä Pariisin nykyisen pormestarin Anne Hidalgon naturalisaatiotodistus, jonka hän sai saatuaan Ranskan kansalaisuuden.

## Lähteet
Thomas Ford

**Thomas "Tom" Ford** (s. 3. lokakuuta 1992 Holmes Chapel) on brittiläinen soutaja. Hän on kahdeksikon olympiavoittaja, kaksinkertainen maailmanmestari ja nelinkertainen Euroopan-mestari. Hän on pituudeltaan 190-senttimetrinen.

Ford kilpaili alle 23-vuotiaiden MM-kilpailuissa kahdeksikossa vuosina 2013 ja 2014 mutta ei yltänyt mitaleille. Hän sijoittui vuonna 2017 yleisen sarjan EM-kilpailuissa kahdeksikossa viidenneksi ja MM-kilpailuissa perämiehellisessä kaksikossa neljänneksi. Vuonna 2018 hän saavutti perämiehettömässä nelosessa EM-hopeaa ja MM-pronssia. Vuodesta 2019 hän on kilpaillut arvokilpailuissa kahdeksikossa. Vuonna 2019 hän saavutti EM-hopeaa ja MM-pronssia. Vuonna 2021 hän voitti Euroopan-mestaruuden ja saavutti Tokion kesäolympialaisissa pronssia, kun edellä olivat Uusi-Seelanti 1,09 sekunnin ja Saksa 0,13 sekunnin päässä. Vuonna 2022 hän voitti kahdeksikossa Euroopan-mestaruuden ja maailmanmestaruuden, kuten myös vuonna 2023. Vuonna 2024 hän voitti Euroopan-mestaruuden ja Pariisin kesäolympialaisissa olympiakultaa 1,04 sekunnin erolla hopealle sijoittuneeseen Alankomaiden venekuntaan.

## Lähteet
Tommy Robinson

**Stephen Christopher Yaxley-Lennon**, joka tunnetaan nimellä **Tommy Robinson** (s. 1982), on brittiläinen islamismin vastainen kansalaisaktivisti.

Robinson aloitti aktivisminsa Lutonissa, jossa hän oli vuonna 2009 perustamassa sittemmin johtamaansa islaminvastaista English Defence Leagueä. Hän sai tämän myötä huomiota kansallisella tasolla. Robinson on ollut vangittuna pahoinpitelystä, petoksesta ja toisen passilla Yhdysvaltoihin matkustamisesta. Vuonna 2018 hän oli oikeustalon ulkopuolella kuvaamassa groomausjengin oikeudenkäyntiä kun hänet vangittiin oikeuden halventamisesta. Robinsonille pidettiin kansainvälisesti tukimielenosoituksia. Hänen saamansa tuomio kumottiin valituksen myötä. Robinsonin tukijat ovat viitanneet häneen sananvapauden ja brittiläisten arvojen puolestapuhujana. Hänen vastustajansa ovat syyttäneet häntä vihan ja väkivallan lietsomisesta.

Robinson väittää joutuneensa Britannian hallituksen harjoittaman poliisin häirinnän ja vainon uhriksi. Pelkästään "Silenced" -niminen dokumentti on katsottu yli 155 miljoonaa kertaa 18. tammikuuta 2025 mennessä. Tommy Robinson on kirjoittanut useita myydyimpiä kirjoja. Tommy on myös tehnyt dokumentteja Britannian raiskauksesta, pitänyt julkisia puheita ja haastatteluja.

Maaliskuussa 2018 Robinson sai pysyväksi tarkoitetun porttikiellon Twitteriin, mutta hänet päästettiin takaisin alustalle marraskuussa 2023. Heinäkuussa 2021 Robinson määrättiin maksamaan 100&nbsp;000 puntaa vahingonkorvauksina syyrialaiselle Jamal Hijazille, jota hän oli virheellisesti syyttänyt ”väkivaltaiseksi roistoksi”. 27. heinäkuuta 2024 Robinson piti Lontoossa yli 20&nbsp;000 osallistujan mielenosoituksen, jossa hänen lisäkseen puhuivat Laurence Fox, Andrew Bridgen ja Nigel Farage. Viranomaiset epäilivät hänen nettiin kuvaamassaan videossa rikkoneen tuomarin määräystä olla enää valehtelematta syyrialaisesta. Heinäkuussa 2024 Robinson jätti saapumatta oikeuden kuulemiseen ja häntä vastaan asetettiin pidätysmääräys. Hän oli poistunut maasta oikeudenkäyntiä odottaessaan. Britanniassa puhkesivat 29. heinäkuuta 2024 tehdyn Southportin puukkoiskun jälkeen laajat mellakat, joiden aikana Robinson sai osakseen syytöksiä kannustuksesta toimimaan. 

## Lähteet
Max Fazer

**Max Edvard Fazer** (28. toukokuuta 1854 Helsinki – 19. kesäkuuta 1922 Helsinki) oli suomalainen tukkukauppias ja sokeritehtailija.

Max Fazer aloitti 17-vuotiaana uransa liikealalla Otto Rohdan konttorissa Helsingissä. Oltuaan työssä viisi vuotta tässä liikkeessä hän teki opintomatkan lähinnä Sveitsiin, sekä oli sen jälkeen eri toiminimien palveluksessa Pariisissa, Moskovassa ja Pietarissa. Fazer palasi Suomeen 1886 ja perusti ulkomailla saamansa kokemuksen pohjalla oman liikkeen, toiminimi M. E. Fazer & Co:n yhdessä liikemies F. Th. Sandbergin kanssa. Liike kasvoi ajan kuluessa yhdeksi Suomen huomattavimmaksi viljaliikkeeksi. Toiminimi muutettiin 1919 osakeyhtiöksi, jonka jälkeen Fazer ei enää ottanut osaa sen johtoon. Fazerin johtaessa liikettä, perustettiin sen nimissä 1899 Sandvikens Sockerbruk Aktiebolagin sokeritehdas Hietalahteen. Tehdas liitettiin osaksi Suomen Sokeria 1918 ja vuonna 1919 Suomen Sokeri Oy jakoi Hietalahden tehtaan koneet muille sokeritehtaille ja myi tehdaskiinteistön Helsingin Tupakkatehdas Oy:lle.

Max Fazer oli toimitusjohtajana myös A. B. Blomqvist & Co:ssa sekä kuului Helsingin Osakepankin hallintoneuvostoon. Hän oli myös Helsingin kaupunginvaltuuston,  liikemiesyhdistyksen ja Helsingin pörssikomitean jäsenenä.

Max Fazer oli yksi meripelastustoimintaa harjoittaneen Neptun-yhtiön perustajista.

Max Fazer kuoli 68-vuotiaana kesäkuussa 1922.

## Lähteet
Yleisurheilu kesäolympialaisissa 2024 – miesten kuulantyöntö

**Miesten kuulantyöntö [[Kesäolympialaiset 2024|Pariisin 2024 kesäolympialaisissa]]** kilpailtiin 2. ja 3. elokuuta 2024 Stade de Francella Pariisissa. Kilpailuun osallistui 31 urheilijaa 24 maasta, joista 12 pääsi loppukilpailuun.

Yhdysvallat otti kilpailussa kaksoisvoiton. Ryan Crouser otti kolmannen perättäisen olympiakultansa tuloksella 22,90. Toiseksi sijoittui Joe Kovacs, jonka paras tulos 22,15 oli sama kuin Jamaikan Rajindra Campbellillä, mutta toiseksi parhaiden tulosten vertailussa Kovacs oli Campbelliä parempi ja sai siten hopeaa.

## Tapahtumat
Kuulantyönnön karsintakilpailu järjestettiin Stade de Francella 2. elokuuta alkaen kello 20.10 paikallista aikaa. Karsinta kilpailtiin kahdessa ryhmässä, jotka molemmat aloittivat samaan aikaan. Finaaliin pääsivät kaikki karsintarajan 21,35 ylittäneet tai 12 parasta tulosta tehnyttä urheilijaa, mikäli alle 12 työnsi yli karsintarajan. Kaikkiaan kuusi urheilijaa ylitti karsintarajan, heidän joukossaan Crouser, kilpailun kolmas yhdysvaltalainen Payton Otterdahl ja Italian Leonardo Fabbri. Viimeisenä jatkoon pääsi Norjan Marcus Thomsen tuloksella 20,81.

Loppukilpailu käytiin seuraavana päivänä, 3. elokuuta, alkaen kello 19.36. Ensimmäisen kierroksen alussa johtoon siirtyi Kovacs tuloksella 21,69, mutta Crouser vastasi työntämällä 22,64. Otterdahl nousi toisen kierroksen työnnöllään 21,98 toiseksi ja vei siten Yhdysvallat kolmoisjohtoon. Crouser paransi tulostaan vielä viidellä senttimetrillä, mutta Campbell rikkoi kolmoisjohdon noustuaan toiseksi tuloksella 22,15. Kolmannella kierroksella Crouser työnsi jälleen uuden kärkituloksen 22,90, joka jäi hänen parhaakseen, sillä hän ei enää saanut mitattuja tuloksia sateen yltyessä. Kovacs sen sijaan työnsi huononevista sääoloista huolimatta viimeisellään 22,15 eli saman kuin Campbell aiemmin. Campbell oli kuitenkin vaikeuksissa eikä saanut neljällä viimeisellä kierroksella yhtään mitattua työntöä, ja niinpä hänen toiseksi paras tuloksensa oli ensimmäisen työnnön tasan 20 metriä. Kovacsin kaikki mitatut tulokset olivat tätä parempia, joten hän nousi kilpailussa toiseksi. Otterdahl teki myös parhaansa 22,03 viimeisellä kierroksella ja oli sillä loppukilpailun neljäs. MM-hopeamitalisti Fabbri oli kilpailun viides.

## Tulokset
### Karsinta

Selite: Q – jatkoon (karsintarajan ylitys), q – jatkoon (tulos 12 parhaan joukossa), PB – oma ennätys, SB – kauden paras, NM – ei mitattua tulosta

### Loppukilpailu

Selite: PB – oma ennätys, SB – kauden paras, NM – ei mitattua tulosta

## Lähteet
Jacob Dawson

**Jacob Dawson** (s. 2. marraskuuta 1993) on brittiläinen soutaja. Hän on kahdeksikon olympiavoittaja, maailmanmestari ja kolminkertainen Euroopan-mestari.

Dawson kilpaili arvokilpailuissa ensimmäisen kerran EM-kilpailuissa 2017 perämiehettömässä kaksikossa, jossa hän sijoittui viidenneksi. Saman vuoden MM-kilpailuissa hän sijoittui kahdeksikossa seitsemänneksi. Vuonna 2018 hän saavutti perämiehettömässä nelosessa EM-hopeaa ja MM-pronssia. Vuodesta 2019 hän on kilpaillut kahdeksikossa. Vuonna 2019 hän saavutti EM-hopeaa ja MM-pronssia. Vuonna 2021 hän voitti Euroopan-mestaruuden ja saavutti Tokion kesäolympialaisissa pronssia, kun edellä olivat Uusi-Seelanti 1,09 sekunnin ja Saksa 0,13 sekunnin päässä. Vuonna 2023 hän voitti Euroopan-mestaruuden ja maailmanmestaruuden. Vuonna 2024 hän voitti Euroopan-mestaruuden ja Pariisin kesäolympialaisissa olympiakultaa 1,04 sekunnin erolla hopealle sijoittuneeseen Alankomaiden venekuntaan.

## Lähteet
Sholto Carnegie

**Sholto Carnegie** (s. 28. helmikuuta 1995) on brittiläinen soutaja. Hän on olympiavoittaja, kaksinkertainen maailmanmestari ja viisinkertainen Euroopan-mestari.

Carnegie saavutti alle 23-vuotiaiden MM-kilpailuissa hopeaa kahdeksikossa vuonna 2016 ja perämiehettömässä nelosessa vuonna 2017. Yleisessä sarjassa hän voitti Euroopan-mestaruuden ja saavutti MM-pronssia perämiehettömässä nelosessa vuonna 2019. Vuonna 2021 hän voitti Euroopan-mestaruuden ja sijoittui Tokion kesäolympialaisissa neljänneksi. Vuodesta 2022 hän on kilpaillut arvokilpailuissa kahdeksikossa. Vuonna 2022 hän voitti Euroopan-mestaruuden ja maailmanmestaruuden, kuten myös vuonna 2023. Vuonna 2024 hän voitti Euroopan-mestaruuden ja Pariisin kesäolympialaisissa olympiakultaa 1,04 sekunnin erolla hopealle sijoittuneeseen Alankomaiden venekuntaan.

## Lähteet
Kaavin helluntaiseurakunta

**Kaavin helluntaiseurakunta** on Kaavilla toimiva helluntaiseurakunta. Seurakunta on perustettu vuonna 1957. Seurakunnan toimitilat sijaitsevat Kaavin keskustassa Kalliotiellä. Seurakunnan toimintamuotoihin kuuluvat päivä- ja rukouskokousten lisäksi lapsityö, vanhustyö ja syrjäytyneiden auttaminen. 

## Historia
Seurakunta aloitti toimintansa Kuopion helluntaiseurakunnan rukouspiirinä 1950-luvun vaihteessa. Alkuaikoina kastetilaisuuksia järjestettiin Kosulaaniemellä. Seurakunnan perustaminen tuli ajankohtaiseksi vuosina 1956–1957. Seurakunnan kasvaessa heräsi myös ajatus rukoushuoneen rakentamiseksi. Aluksi rukoushuonetta suunniteltiin Ahosenniemeen, mutta lopulta seurakunta rakennettiin Kaavin keskustaan. Rukoushuone vihittiin käyttöön joulukuussa 1971. 

## Katso myös
* Luettelo Suomen helluntaiseurakunnista
* Helluntaiherätys Suomessa

## Lähteet
Charles Elwes

**Charles Elwes** (s. 15. heinäkuuta 1997 Randburg, Etelä-Afrikka) on brittiläinen soutaja. Hän on kahdeksikon olympiavoittaja, kaksinkertainen maailmanmestari ja nelinkertainen Euroopan-mestari.

Elwes saavutti juniorien MM-kilpailuissa hopeaa perämiehellisessä nelosessa vuonna 2014 ja perämiehettömässä nelosessa vuonna 2015. Alle 23-vuotiaiden MM-kilpailuissa hän saavutti perämiehettömässä nelosessa hopeaa vuosina 2017 ja 2018 sekä voitti samassa luokassa kultaa vuonna 2019. Hän on kilpaillut yleisessä sarjassa kahdeksikossa. Hän voitti vuonna 2021 Euroopan-mestaruuden ja saavutti Tokion kesäolympialaisissa pronssia, kun edellä olivat Uusi-Seelanti 1,09 sekunnin ja Saksa 0,13 sekunnin päässä. Vuonna 2022 hän voitti Euroopan-mestaruuden ja maailmanmestaruuden, kuten myös vuonna 2023. Vuonna 2024 hän voitti Euroopan-mestaruuden ja Pariisin kesäolympialaisissa olympiakultaa 1,04 sekunnin erolla hopealle sijoittuneeseen Alankomaiden venekuntaan.

## Lähteet
Kuopion Tukikohta-seurakunta

**Kuopion Tukikohta-seurakunta** on Kuopion Petosella toimiva helluntaiseurakunta. Seurakunta on perustettu vuonna 2011. Seurakunnan toimitilat sijaitsevat Petosella Koppelonkujalla. Seurakunnan pastorina toimii Jyrki Liukkonen. Seurakunta kuuluu Suomen Helluntaikirkko-kirkkokuntaan 

Seurakunnan toimintamuotoihin kuuluvat jumalanpalvelukset, sunnuntaikoulut, rukousillat sekä Focus-nuortenillat. Lisäksi seurakunta toimii pienryhmissä ja soluissa. Seurakunta tekee myös diakoniatyötä jakamalla ruoka-apua. 

## Historia
Kuopion helluntaiseurakunta aloitti tavoittavan nuorisotyön Petosella vuonna 1995. Nuorille järjestetyt illat loppuivat kuitenkin parin vuoden kuluttua. Syksyllä 2005 Petosen työ käynnistyi uudelleen Mix-kerhojen muodssa. Samaan aikaan aloitettiin myös sunnuntaiset jumalanpalvelukset.

Tukikohta-seurakunta itsenäistyi syyskuussa 2011 Kuopion helluntaiseurakunnasta omaksi Helluntaikirkon jäsenseurakunnakseen. Ensimmäisen vuoden Tukikohta toimi ilman palkattua työntekijää. Toisena vuonna Mikko Jokisaari palkattiin pastoriksi. Vuonna 2015 seurakunta perusti Tukikohta diakonia ry:n helpottamaan ruuan jakamista ja ihmisten kohtaamista. Tukikohta-seurakunnan ruoka-aputyön piirissä on 750 henkilöä. Seurakunta sai vuonna 2020 kunniamaininnan Kuopion kaupungin Turvallisuusteko-kilpailussa.

## Katso myös
* Uskonto Kuopiossa
* Luettelo Suomen helluntaiseurakunnista
* Helluntaiherätys Suomessa
* Kuopion helluntaiseurakunta

## Lähteet
James Rudkin

**James Rudkin** (s. 7. heinäkuuta 1994) on brittiläinen soutaja. Hän on kahdeksikon olympiavoittaja, kaksinkertainen maailmanmestari ja nelinkertainen Euroopan-mestari.

Rudkin saavutti alle 23-vuotiaiden MM-kilpailuissa hopeaa perämiehettömässä nelosessa vuonna 2016. Hän on kilpaillut yleisen sarjan arvokilpailuissa kahdeksikossa vuodesta 2017. Hän sijoittui vuonna 2017 EM-kilpailuissa viidenneksi ja MM-kilpailuissa seitsemänneksi. Vuonna 2018 hän sijoittui EM-kilpailuissa viidenneksi ja saavutti MM-kilpailuissa pronssia. Vuonna 2019 hän saavutti EM-hopeaa ja MM-pronssia. Vuonna 2021 hän voitti Euroopan-mestaruuden ja saavutti Tokion kesäolympialaisissa pronssia, kun edellä olivat Uusi-Seelanti 1,09 sekunnin ja Saksa 0,13 sekunnin päässä. Vuonna 2022 hän voitti Euroopan-mestaruuden ja maailmanmestaruuden, kuten myös vuonna 2023. Vuonna 2024 hän voitti Euroopan-mestaruuden ja Pariisin kesäolympialaisissa olympiakultaa 1,04 sekunnin erolla hopealle sijoittuneeseen Alankomaiden venekuntaan.

## Lähteet
Tommy Fleetwood

**Thomas Paul "Tommy" Fleetwood** (s. 19. tammikuuta 1991 Southport) on englantilainen golfaaja. Hän on pelannut Ryder Cupissa vuosina 2018, 2020 ja 2023. Hän saavutti olympiahopeaa Pariisin kesäolympialaisissa 2024. Hän sijoittui toiseksi Yhdysvaltain avoimissa vuonna 2018 ja Britannian avoimissa vuonna 2019.

## Lähteet
Presence Records

**Presence Records** on vuonna 2006 perustettu suomalainen levy-yhtiö, joka on nykyisin osa Running Moose Productionsia. Presencen ensimmäinen julkaisu oli 2006 ilmestynyt Tasavallan Presidentin albumi *[[Six Complete]]*, ja myöhemmin se on julkaissut äänitteitä muiden muassa Johanna Iivanaiselta, Carita Holmströmiltä, Agenessilta, Hepa Halmeelta, Pepa Päiviseltä, Aapo Heinoselta ja Jeavestonelta.

Presencen omisti alun perin Perfect Sound Oy. Toukokuussa 2010 Perfect Sound organisoitiin uudelleen, minkä seurauksena Presence siirtyi uuden Running Moose Productionsin alle.

## Lähteet

## Aiheesta muualla
* Discogs
Nicolas Kynaston

**Nicolas Kynaston** (10. joulukuuta 1941 Devon – 26. maaliskuuta 2025) oli brittiläinen urkuri.

Kynaston oli nuorin vanhempiensa seitsemästä lapsesta. Hän pääsi 15-vuotiaana stipendillä opiskelemaan Fernando Germanin johdolla ensin Accademia Musicale Chigianaan, sitten Rooman konservatorioon. Englantiin palattuaan Kynaston jatkoi opiskelua Ralph Downesin johdolla Royal College of Musicissa. 19-vuotiaana hän sai nimityksen Westminsterin katedraalin urkuriksi, jona hän työskenteli kymmenen vuoden ajan. Vuonna 1971 Kynaston alkoi omistautua konserttiuralleen. Hän teki debyyttinsä Royal Festival Hallissa vuonna 1966. Myöhemmin Kynaston esiintyi lähes kaikissa Euroopan maissa ja Aasiassa sekä kiersi kuudesti pitämässä konsertteja Pohjois-Amerikan rannikolta toiselle.

Kynaston teki monia levytyksiä ja sai muun muassa Deutscher Schallplattenpreisin. Hän piti mestarikursseja Yhdysvalloissa, Hongkongissa ja Saksassa. Hän kuului monen musiikkikilpailun tuomaristoon. Kynaston sai nimityksen Royal College of Organistsin kunniafellow’ksi vuonna 1976 ja The Incorporated Association of Organistsin puheenjohtajaksi vuonna 1983.

## Lähteet
Åseralin kirkko

**Åseralin kirkko** () on Åseralin kunnassa Agderin läänissä Norjassa sijaitseva puinen ristikirkko vuodelta 1822.
## Lähteet

## Aiheesta muualla